Kanker stuit nie UP-dosent se PhD-droom | Maroela Media
Dr. Lorette Arendse (Foto: Verskaf)
Toe borskanker in 2015 by Lorette Arendse, 'n senior dosent in regswetenskap by die Universiteit van Pretoria, gediagnoseer is, het sy nie veel hoop gehad dat sy dié stryd sou oorleef nie.
"My eerste gedagte was dat ek soos my ouer suster vroeg sou doodgaan," vertel sy.
Arendse het in 2014 vir 'n doktorsgraad in regte (LLD) ingeskryf, maar moes noodgedwonge haar studie staak toe borskanker 'n jaar later by haar gediagnoseer is.
"Binne 'n week na my diagnose het ek met chemoterapie begin," onthou sy. Vir ses maande het Arendse behandeling ontvang wat 'n geweldige invloed op haar liggaam gehad het.
"Die middels wat in my liggaam gepomp is, het soms veroorsaak dat ek vir dae nie kon loop nie." Arendse sê sy is innig dankbaar vir haar ma wat haar deurentyd versorg het. "As gevolg van my ma se krag, wysheid en geloof het ek oorleef."
Arendse het ná haar chemoterapie 'n mastektomie, twee rekonstruktiewe operasies en ses weke lank bestraling ondergaan. Toe sy in 2016 terug is werk toe, was sy steeds met aggressiewe kankerbehandeling besig.
Dit het Arendse 'n jaar geneem voordat sy weer op haar doktorale studie kon fokus. In 2017 het sy die onderwerp van haar proefskrif verander en die graad later onder leiding van prof. Ann Skelton behaal.
Arendse meen dat sy hierdeur opnuut haar eie krag en veerkragtigheid ontdek het.
"Ek is baie hardkoppig en ek weier om 'n nederlaag te aanvaar," sê sy. "Dit maak nie saak hoe moeilik dinge raak nie. Ek weet dat ek die krag het om van dié moeilikste uitdagings in die lewe te oorleef."
Hoewel sy dikwels handdoek wou ingooi, sê Arendse dat sy om vier redes nié opgegee het nie: Sy het geglo dat haar lewe 'n doel het en dat sy bestem is om 'n positiewe impak op mense se lewens te maak; haar geloof in God het haar gedra, veral op dae toe sy gevoel het dat sy nie uit die bed kon klim nie; sy wou 'n goeie voorbeeld wees vir die inwoners van Roodewal, wat nie baie rolmodelle het om na op te sien nie; en uiteindelik wou sy haar ouers trots maak. Arends se pa kon gelukkig 'n paar van haar gradeplegtighede bygewoon voor sy dood in 2011.
Arendse het onder moeilike omstandighede in Roodewal, 'n township naby Worcester in die Wes-Kaap, grootgeword.
Lorette Arends het in 2014 vir 'n doktorsgraad in regte (LLD) ingeskryf, maar moes noodgedwonge haar studie staak toe borskanker 'n jaar later by haar gediagnoseer is (Foto: Verskaf)
"My pa het nie sy laerskoolloopbaan voltooi nie en my ma het aan die einde van gr. 8 skool verlaat," vertel Arendse. Haar ouers moes albei werk om sodoende na hul families om te sien. Ondanks vele struikelblokke en uitdagings het Arendse se ouers daarin geslaag om hul kinders groot te maak en te laat matrikuleer.
Arendse was een van haar skool se top-matrikulante en sy is gekeur om regte aan al die Wes-Kaapse universiteite te gaan studeer. Maar haar ouers het nie die finansies gehad om daarvoor te betaal nie.
"Ek het verskeie banke om 'n studielening genader, maar hulle het my almal [my aansoeke] van die hand gewys omdat my ouers nie die borg kon voorsien wat leners gewoonlik benodig nie," sê sy. Trouens, sy onthou dat sy by bankbestuurders gepleit het om op haar uitstekende studierekord as borg te vertrou.
"Ek het geweet dat ek suksesvol sou wees met my studie en dat ek dit ná die gradeplegtigheid sou kon terugbetaal, maar hulle het botweg geweier," sê Arendse.
Sy het toe vir sewe jaar gewerk om die geld bymekaar te maak wat sy nodig gehad het om vir 'n LLB-graad by die Universiteit van Wes-Kaapland (UWK) in te skryf. Arendse het nie geweet hoe sy die res van haar studie sou betaal nie, maar haar besluit het vrugte afgewerp.
"Binne 'n maand nadat ek by UWK ingeskryf het, het ek 'n beurs van 'n Britse instelling ontvang," vertel sy. "Die beurs het nie net die studie- en verblyfkoste van my eerste jaar gedek het nie, maar al vier jaar van my graad."
Arendse het in 2007 haar regsgraad voltooi en in 2009 haar meestersgraad met lof behaal. In dieselfde jaar is sy deur die konstitusionele hof van Suid-Afrika as regsklerk aangestel.